ఆసియా కప్‌లో భారత్ శుభారంభం
ఆసియా కప్‌ టి20లో భారత్ తన తొలి మ్యాచ్ ని ఆతిథ్య దేశమైన బంగ్లాదేశ్‌తో ఆడింది.
TNN | Updated:
Feb 25, 2016, 10:02AM IST
ఆసియా కప్‌ టి20లో భారత్ తన తొలి మ్యాచ్ ని ఆతిథ్య దేశమైన బంగ్లాదేశ్‌తో ఆడింది. బుధవారం రాత్రి వరకు జరిగిన ఈ మ్యాచులో భారత్ ఘనవిజయం సాధించింది. షేర్ ఎ బంగ్లా స్టేడియంలో జరిగిన మ్యాచులో 45 పరుగుల తేడాతో బంగ్లాను ఓడించింది. ముందుగా టాస్ గెలిచిన బంగ్లాదేశ్ బౌలింగ్‌ను ఎంచుకుంది. దీంతో మొదట భారత్ బ్యాటింగ్‌కు దిగింది. మొదట్లో తడబడిన ఆటగాళ్లు తరువాత కుదురుకున్నారు. రోహిత్ శర్మ పరుగుల వరద పారించాడు. 55 బంతుల్లో 83 పరుగులు చేశాడు. అతనికి తోడుగా నిలిచిన హార్థిక్ పాండ్యా 18 బంతుల్లో 31 పరుగులు చేశాడు. వీరిద్దరూ కలిసి 27 బంతుల్లోనే 61 పరుగులు చేశారు. 20 ఓవర్లలో 6 వికెట్లు కోల్పోయి 166 పరుగుల విజయలక్ష్యాన్ని బంగ్లా ముందు ఉంచింది భారత్. బంగ్లాదేశ్ 20 ఓవర్లలో 7 వికెట్లకు 121 పరుగులు మాత్రమే చేయగలిగింది. రోహిత్‌కు ‘మ్యాన్ ఆఫ్ ద మ్యాచ్’ అవార్డు దక్కింది. భారత్ శనివారం తమ చిరకాల ప్రత్యర్థి పాకిస్తాన్ తో ఆడబోతోంది.